ועדת הפנים ואיכות הסביבה, כנסת 18, פרוטוקול מספר 457, 2011-11-28 11:00

ציון פיניאן: בוקר טוב.

ציון פיניאן: אנחנו פותחים.

ציון פיניאן: אני מתכבד לפתוח את ישיבת ועדת הפנים של הכנסת, בנושא הצעה לסדר יום, דיון מהיר, תסיסת תושבי בית ג'אן בעקבות הימצאותן של אנטנות סלולריות ללא רישוי, של חבר הכנסת מגלי והבה.

ציון פיניאן: בבקשה, אדוני חבר הכנסת.

מגלי והבה: אדוני יושב הראש, רק לפני שנתחיל נדע, ראינו את נציגות המשטרה, מי עוד הגיע – מאיכות הסביבה – כן.

מגלי והבה: ומשרד הפנים – כן.

ציון פיניאן: ?

מגלי והבה: ?

מגלי והבה: לא נמצא.

ציון פיניאן: מועצה מקומית בית ג'אן?

מגלי והבה: הוא כבר בדרך ראש המועצה.

מגלי והבה: טוב, אוקי, אנחנו חברי חבריי הכנסת, אמנם יום שני, בדרך כלל ישנם הרבה אירועים בכנסת, אבל ראינו חשיבות רבה להעלות את הנושא הזה לסדר היום, דבר שבבית ג'אן הוא כבר עולה הרבה זמן.

מגלי והבה: והנושא הזה של אנטנות סלולריות, זה דבר שעולה כל הזמן.

מגלי והבה: אני זוכר את עצמי עוד ב-2003, היו כמה דיונים בסוגיה הזאת ואני החלטתי להביא את הנושא של בית ג'אן, כי בשנה האחרונה מה שמתרחש, ושזה מתגבר מיום ליום בבית ג'אן, זה דבר שכמה שאני יכול לתאר אותו, אפילו מי שקורא באתרי האינטרנט ורואה את התקשורת שהיא רחוקה מכאן, והיא כתובה לאותו איזור, ישנה תסיסה רבה ביותר של אוכלוסייה שמפגינה ומתארגנת על קיומם של אנטנות סלולריות בבית ג'אן.

מגלי והבה: הנושא של האנטנות הסלולריות, דרך אגב, הן קיימות במקומות שונים וטיפלנו פה בוועדה הזאת באותן אנטנות שעשו נזקים בלתי הפיכים לאוכלוסייה באותם יישובים.

מגלי והבה: בבית ג'אן, דרך אגב, אני הלכתי ורציתי להיות ענייני ולבדוק את הסוגיה.

מגלי והבה: אני מדבר איתכם דרך אגב על אנטנה בהר הארי, שלאט לאט, אחרי הבדיקה שלי, הפכו אותה חברות הסלולר מאנטנה סלולרית שאמורה לתת את השירות לאותם משתמשי הפלאפונים בחברות השונות, לתחנת ממסר שגם המיקום שלה גבוה, גם המיקום שלה עם הממסרים הרבים, גורמת לקרינה, אפילו מעל לממוצע ובתוך הבית, קרוב לבית.

מגלי והבה: הבית הראשון מאותה אנטנה, אולי חמישה מטר, ובתים אחרים במרחקים מסוימים.

מגלי והבה: וראו זה פלא, אני לא רוצה להפוך את הדיון מה ההשלכות על אותה אוכלוסייה ולמה הם התעוררו.

מגלי והבה: באותה שכונה שאני מדבר עליה, רבותי, מספר הנפגעים, או אלה שהלכו לעולמם, אני מדבר על צעירים, אנחנו מדברים על יישוב של 10,600.

מגלי והבה: באותה שכונה מעל ל-26 אנשים הלכו לעולמם בשנתיים האחרונות.

מגלי והבה: יותר מכך, האנשים הצעירים שהולכים לעולמם זה לא אנשים שיש להם מחלות כרוניות.

מגלי והבה: אני דיברתי עם יושב הראש קודם, שראו זה פלא, בשני מקומות שהיו אנטנות סלולריות, באוסליה ובפקיעין, איפה שהורידו אותן, בארבע השנים האחרונות, חמש שנים אחרונות נעלמה התופעה של מחלות לוואי.

מגלי והבה: אני לא רופא ולא מומחה, אבל זו עובדה.

מגלי והבה: מי שרוצה שיבדוק את זה.

ציון פיניאן: עם עובדות לא מתווכחים.

מגלי והבה: תודה.

מגלי והבה: ואני רוצה להגיד לכם רבותי חברי הכנסת, שאנחנו באנו לבדוק.

מגלי והבה: אני באתי לבדוק.

מגלי והבה: הלכתי למועצה המקומית, אמרתי רגע אחד, יש פה אנטנה שהיא תחנת ממסר, האם יש לה את הרישוי המתאים?

מגלי והבה: לא מצאנו במועצה המקומית אפילו תיק לאנטנה הזאת.

מגלי והבה: תיכף יגיע ראש המועצה, הוא בכניסה, אתם תשמעו את הדברים.

מגלי והבה: לא רק שאין לה תיק, בשנת 98' מישהו חתם, אחד מחברי המועצה חתם על בקשת ההגשה של האנטנה, ומישהו הלך ועשה בזה שימוש.

מגלי והבה: וכשאנחנו באנו ובדקנו איך התחנות האלה, שאנחנו מדברים עליהן, איך החברות האלה עובדות, זה דבר מדהים, שישר, במקום ללכת לוועדות התכנון והבנייה, יש פה את חבר הכנסת טלב אלסאנע, יכול לתאר לעצמכם מה זה ועדת תכנון ובנייה כשאתה רוצה ללכת לבקש אישור להוספת איזה פחון קטן.

טלב אלסאנע: הריסות ימי שני, שלישי וחמישי.

מגלי והבה: כן, מיד כל העולם אומר מה פתאום מקימים?

מגלי והבה: ועדות תכנון ובנייה המרחביות או האזוריות, כשאתה בא ומגיש בקשה, חיפשנו שם, גם אין בקשות.

מגלי והבה: והמפתיע הוא שהתחנה הזאת והאנטנות האלה התחילו להפוך להיות ממסר.

מגלי והבה: זאת אומרת תחנה מביאה עוד תחנה וחברה מביאה עוד חברה, ומי שנפגע זה האוכלוסייה המקומית.

מגלי והבה: אז בסוגיה הזאת דרך אגב, שאם אין אישור לאנטנות – אני לא יודע מה הן עושות שם.

מגלי והבה: בנוסף לכך, כשהתגברו באמת תופעות הלוואי והאוכלוסייה התחילה להתקומם, פנו לבעלים של הקרקע, אנשים שחתמו הסכם עם אותן חברות.

מגלי והבה: גם שלחו להם מכתב לא מזמן.

מגלי והבה: מתחננים לכל מי שיכול לעזור להם להוציא את האנטנות האלה מהקרקע הזאת ולהשאיר את האוכלוסייה הזאת לנפשה, שתצא ושירחיקו את הסכנה מהם.

מגלי והבה: וכשאני מדבר איתכם על 10,600 תושבים, על 287 מקרים בחמש שנים האחרונות יש תופעות גנטיות אחרות של יותר ילדים עם מומים שונים, עם אוטיזם, עם תופעות שאנחנו לא היינו רגילים אליהן דרך אגב, רק הכנסת האנטנות.

מגלי והבה: האנטנה הזאת דרך אגב ממוקמת במיקום, מי שמבין בגובה, על , אדוני יושב הראש.

מגלי והבה: כשאתה יושב ושם יש את האנטנה, בשביל להשיג את ה- לכל מקום בעצם ולתת את שירות הפלאפון ובתוך אותו יישוב, בתוך אותה שכונה, אתה צריך יותר אנרגיה ויש יותר קרינה כלפי חוץ, מאותם מקומות ומאותן אנטנות.

מגלי והבה: ואם אני אסכם את הסוגיה של הרישוי, זו תופעה חמורה ביותר.

מגלי והבה: עכשיו, האנשים התחילו להתקומם ולהפגין, ובוא, עכשיו החוק, או בעצם אלה שאמורים לפקח על החוק, זה משטרת ישראל, כשאותן אנטנות, אותם צעירים באו אמרו אוקי, מפגינים ומנסים להגיע לאלימות ואני מבין אותם, כשמגיעים למשטרת ישראל אותן חברות ומגישים תלונה על אותם צעירים פורעי חוק כביכול, אז המשטרה במקום לבוא ולהגיד – אדוני, אתה בא להתלונן אצלי, קב"ט של אחת החברות, תציג לי את הרישיונות – האם אתה פועל לפי החוק?

מגלי והבה: האם העבודה שלך היא נכונה?

מגלי והבה: אז המשטרה ישר, היא רוצה להגן על החוק, מה היא עושה?

מגלי והבה: הולכת, הופכת להיות זרוע ביצוע בידי אותן חברות סלולריות, וזו תופעה שאתם לא תכירו.

מגלי והבה: זה כן, במדינת ישראל.

מגלי והבה: המשטרה הולכת ומתחילה לעצור צעירים ושהצעירים הולכים לפני השופט להארכת מעצר אתה שואל האם יש הוכחה חותכת נגד אותם צעירים?

מגלי והבה: לא, יש צילומים, הרי יש מצלמות שם שראו אנשים שלא מזהים אותם.

מגלי והבה: האם יש לך הוכחה של עדויות מוצקות שהאנשים האלה עשו משהו?

מגלי והבה: ואני מדבר על נוער טוב, דרך אגב.

מגלי והבה: חלקם אפילו אנשי ביטחון.

מגלי והבה: ואז המשטרה עושה את הפעולה שלה כלפי מפירי החוק, אבל לא עושה את הפעולה נגד המפרים העיקריים של אותן חברות סלולריות, שמנצלות את הפרצות בחוק ואלה שאין להם רישוי מתאים.

מגלי והבה: והיום דרך אגב, כשאני מנסה לבדוק את הדברים, כן, בבקשה, זה ראש המועצה של בית ג'אן, מר ביאן קבלאן, שהוא גם חי את התופעה.

מגלי והבה: אם אני אנסה לתאר לכם פה את התחושה של התושבים, את הכינוסים שהם עושים: עשו הפגנות, מחו, שלחו מכתבים, עשו אזכרה לנשים ולגברים שהלכו לעולמם בגיל צעיר.

מגלי והבה: ביום שישי הייתה אזכרה אחרונה, היא קוראת את הלב.

מגלי והבה: לראות משפחה, אישה בת 37, שני ילדים, הולכת לעולמה.

מגלי והבה: כל השכונה הזאת דרך אגב, אתם נכנסים לבתים יכולים לסמן לכם – בבית הזה יש נפגע, בבית השני, שכנים, אחד לאחד יש נפגעים.

מגלי והבה: כל זה כתוצאה מקרינה גבוהה.

מגלי והבה: כל זה כתוצאה של הימצאות אנטנות, שמצד אחד לא מורשים ואין להם את הרישיונות המתאימים.

מגלי והבה: מצד שני יש להם פגיעה של קרינה גבוהה בגלל המיקום וההספק.

מגלי והבה: ולכן אם אני אומר, ואני שמח שאתה מכיר את היישוב, אדוני יושב הראש ומכיר את האנשים.

מגלי והבה: כשאתה מסתכל על התופעה הזאת, זה תופעה שאנחנו צריכים כאן, בוועדת הפנים לצאת בהחלטה, אלף לפעול לפי החוק שאותן אנטנות, אם הן לא לפי החוק – צריך לסלק אותן.

מגלי והבה: ויושב ראש המועצה פה, ואני ציטטתי אותך שפניתי אליך ופנינו למהנדס המועצה, אפילו אין תיק רישוי לאנטנות האלה בתוך המועצה.

מגלי והבה: אין.

מגלי והבה: זאת אומרת, אפילו שאתה רוצה היום עסק כלשהו, אז יש לך את הניירות הבסיסים.

מגלי והבה: אז מה, זה מדינת חוק או שכל אחד עושה מה שהוא רוצה?

מגלי והבה: ואני אומר לך אדוני, גם כן יש את הסמכות לראש המועצה שאם אותן חברות לא יציגו את האישורים המתאימים, לא ישימו תוך 30 יום, הוא יכול להוציא צו, לפרק את האנטנות ולחייב אותן חברות סלולריות לפירוק, והן אלה שישלמו את המחיר.

מגלי והבה: אני רק יכול להביא לכם את התחושה האובייקטיבית של תושבי בית ג'אן, של הצעירים.

מגלי והבה: אפילו אם היה לנו זמן הייתי מראה לך אדוני את הסרטים שעשו על אותם אנשים, מחזות קורעי לב של אנשים צעירים שהולכים לעולמם, וכל עוולם בחיים שהם גרים ליד אנטנה שיש לה קרינה מעל לממוצע ובניגוד לחוק.

מגלי והבה: אז אני חושב שההמלצה שלנו, צריכה להתקבל החלטה כאן אדוני, קודם כל עצם העדר אישורים ואני מקווה שחברות שנמצאות פה, אם לא יציגו את עמדתן, נקבל החלטה, המלצה, להוריד את האנטנות האלה, או את החברות שיורידו את זה תוך 30 יום; ונקודה שנייה שהמשטרה תיתן הסבר מדוע היא מנסה לשמור על החוק חד צדדית.

מגלי והבה: במקום לבוא לטפל בעבריינים הגדולים, שיכולים גם לשכור עורכי דין טובים והרבה כסף לשלם, שאין להם רישוי, היא לא שומרת על החוק וכן מטפלת בבחורים צעירים שכל עוולם או שהסתובבו מאוחר בלילה, או שהיו בסביבה שם.

מגלי והבה: וכשאתה בא ושואל אחד לאחד איפה ההוכחה של המשטרה נגד אותם אנשים שנעצרו, אותם צעירים שסך הכל מפגינים או הפגינו בתוך היישוב והיא מטפלת בהם, זה דבר שאנחנו לא צריכים לקבל.

מגלי והבה: ולכן ההחלטה היא שתי נקודות חשובות - להוריד את האנטנות ולשחרר את הצעירים ולשמור על החוק על ידי כולם.

ציון פיניאן: תודה רבה אדוני חבר הכנסת מגלי.

ציון פיניאן: דבריו של חבר הכנסת אני חושב שאלה דברים חמורים מאד, שלא ניתן להשלים איתם או עימם, וזה דיני נפשות ומעל ומעבר.

ציון פיניאן: יש רק אם אני לא טועה, אני הייתי יושב ראש הוועדה לתכנון ובנייה של מרחב טבריה, התעסקתי גם עם התקנת אנטנות סלולריות.

ציון פיניאן: אני חושב שיש תיקון 35 איך מסדירים את כל הנושא של התקנה של הסלולרי ---

קריאה: תמ"א 36/א.

ציון פיניאן: תמ"א 36 או 35?

קריאה: 36.

ציון פיניאן: 36.

ציון פיניאן: אז לא טעיתי, טעיתי באחד.

ציון פיניאן: אז אני זוכר את התמ"א, זו חוברת כזאת כחולה שניתנה לנו אז, והיא מסדירה את הנושא הזה.

ציון פיניאן: ראשית אני איתך ואני מסכים איתך חבר הכנסת.

ציון פיניאן: כל אנטנה שנבנתה שלא כחוק יש לפרק אותה לאלתר, זה בניגוד לחוק.

ציון פיניאן: אבל אנחנו סיכומים נעשה בסוף.

ציון פיניאן: אנחנו נשמע את האנשים, את חבר הכנסת טלב אלסאנע בבקשה.

ציון פיניאן: לאחר מכן נשמע, יש כאן מאיכות הסביבה?

ציון פיניאן: כן, הכנת שיעורים?

גיל כהן: כן.

ציון פיניאן: טוב, בבקשה.

טלב אלסאנע: כן, יושב הראש, אני קודם כל מברך את חברי, חבר הכנסת מגלי והבה שיזם את הדיון החשוב הזה.

טלב אלסאנע: אני סבור שאנחנו עוסקים בסוגיה שיש לה השלכות חמורות בשני ממדים.

טלב אלסאנע: אלף, מדובר בעבירה.

טלב אלסאנע: עבריינים, עבירה על חוק ואיך אנחנו יכולים להשלים עם הדבר הזה?

טלב אלסאנע: אנחנו רואים איך המדיניות מתנהלת כאשר מדובר במגורים, קורת גג, ואני ראיתי וחוויתי את המשמעות איך מגייסים כוחות אדירים ...

טלב אלסאנע: רק כאן אין מדובר בעבירה לצורך מגורים כדי שתהיה קורת גג למשפחה.

טלב אלסאנע: מדובר בשיקול רווחי גרידא.

טלב אלסאנע: מדובר בעסקים, מדובר ברווח, השיקול הוא את הרווח הכספי מול בריאות התושבים ורווח של החברות מול איכות החיים של התושבים.

טלב אלסאנע: ומדובר, כפי שאמר חבר הכנסת מגלי והבה, בהשלכות שמסוכנות.

טלב אלסאנע: לא פעם העלינו את העניין ואומרים כאשר אתה דווקא, האנטנות הן מקטינות את הקרינה, ככל שאתה מתקרב יותר אז הקליטה טובה יותר והקרינה פחות יותר וצריך להודות להם שהקימו את זה קרוב.

טלב אלסאנע: אבל התושבים אומרים – לא רוצים.

טלב אלסאנע: אנחנו מודים לכם על הדאגה הזאת, אבל אנחנו לא רוצים.

טלב אלסאנע: והשאלה הנשאלת – מדוע גורמי האכיפה עד היום לא פעלו, אם הדבר הזה אכן נבנה ללא היתר.

טלב אלסאנע: מדוע לא פעלו להסיר את העבירה הזו ולהסיר את המפגע הסביבתי והבריאותי.

טלב אלסאנע: והדבר השני, כאשר מקימים אנטנות כאלה מדוע לא נלקח בחשבון לא רק דעתו של הבעלים של הקרקע, אלא דעתם של התושבים, שבריאותם עשויה להיפגע, איכות החיים שלהם.

טלב אלסאנע: יש אינטרס ציבורי עם הדבר הזה, ולכן כאשר אנחנו רואים שתושבי בית ג'אן מתנגדים, אז מדוע גם אין התחשבות בדעתה של הקהילה.

טלב אלסאנע: אני חושב שחשוב מאד לנו שנשמע את ראש המועצה ומה בדיוק, איך קרה, ואם היו פניות אליו ואיך הייתה התייחסות של גורמי האכיפה לתלונות של המועצה ומידת הטיפול, ואיפה המחדל.

טלב אלסאנע: ואני חושב שאנחנו כוועדה אסור לעבור על זה בשתיקה.

טלב אלסאנע: צריך שהסיכום יהיה אכן חריג בהתאם לדברים שאנחנו נשמע מראש המועצה.

טלב אלסאנע: תודה.

ציון פיניאן: תודה רבה לחבר הכנסת טלב אלסאנע.

ציון פיניאן: ראש המועצה מר קבלאן, בבקשה.

ביאן קבלאן: טוב, הקמת אנטנות בבית ג'אן, עד 98 זה לא היה.

ביאן קבלאן: משנת 99-2000 משום מה המועצה גם שתקה בזמנו.

ציון פיניאן: סליחה, אתם וועדה לתכנון ובנייה אזורית או מקומית?

ביאן קבלאן: אזורית.

ביאן קבלאן: מעלה נפתלי, זה מהנדס הוועדה.

ציון פיניאן: טוב, אוקי.

ביאן קבלאן: עכשיו, אני כשנבחרתי לראש המועצה שמעתי במיוחד בשנה האחרונה שעלו המקרים שיש חולי סרטן ביישוב, כ-220 חולים, 220 מתוך יישוב של 11,000 וזה בשכונה אחת.

ציון פיניאן: רובם מתרכזים בשכונה אחת.

ביאן קבלאן: זה מעל 90% כולם באותה שכונה.

ביאן קבלאן: עכשיו, זה גרם תסיסה בקרב התושבים.

ביאן קבלאן: אנחנו לא אנשי מקצוע ואנחנו לא יכולים לבחור, אבל אין שום דבר אחר שיכול להזיק לצעיר בריא, שתוך פרק זמן קצר הוא נהיה חולה ומאבד את החיים שלו, והזכיר את זה חבר הכנסת מגלי והבה כאן, ממש בחורים ובחורות צעירים וצעירות, אנשים נשואים, הורים לילדים והמצב הזה גרם לתסיסה ביישוב.

ביאן קבלאן: עכשיו, בבדיקה שערכתי במועצה, אין לאף חברה אישור.

ביאן קבלאן: אני לא יודע איך בזמנו נתנו להם להיכנס.

קריאה: אז איפה הוועדה לתכנון ובנייה.

ביאן קבלאן: עכשיו, החברות האלה יש להן מונופול, הם חזקים.

ביאן קבלאן: לא מספיק שהם עושקים גם את האזרחים בכלל ואנחנו שומעים עליהם הרבה ואנחנו מהקורבנות שלהם, הם גם פועלים בניגוד לחוק ולצערי משטרת ישראל גם נותנת להם גיבוי.

ביאן קבלאן: עכשיו, משטרה כשיש תלונה נגד צעירים צריכה לבחון את שני הצדדים ולא צד אחד.

ביאן קבלאן: עכשיו, במקרה שלנו בשבועיים האחרונים נעצרו קרוב לשישה, שבעה צעירים, שגם גררו את ההורים שלהם לחקירות, כאשר בדיני הראיות עדות של הורה לא תופסת נגד הבן.

ביאן קבלאן: אז זה גם גרם לתסיסה יותר.

ביאן קבלאן: אתה גם עצרת את הבנים ואתה גם לוקח את ההורים לחקירות, ואתה מתנה את הארכת המעצר בבית המשפט במסירת עדות של ההורים.

ביאן קבלאן: הורה שנמצא בבית והבן שלו נעצר בשתיים באזור מסוים, מאיפה הוא יכול לדעת אם כן היה שותף או לא היה שותף.

ביאן קבלאן: יש דעה שהיום המשטרה מגבה את העבריינים נגד התושבים.

ביאן קבלאן: במקרה הזה העבריינים הם החברות שפעלו והקימו אנטנות בניגוד לחוק, ללא רישוי ובלא שום אישור.

ציון פיניאן: תודה רבה.

יוליה שמאלוב-ברקוביץ: אפשר רק לשאול שאלה רק את ראש המועצה?

ציון פיניאן: בבקשה.

יוליה שמאלוב-ברקוביץ: הצעירים האלה שהם מפגינים, חלקם משתייכים או לא משתייכים למשפחות שנפגעו?

ביאן קבלאן: כן, כן.

יוליה שמאלוב-ברקוביץ: זאת אומרת מדובר פה על אנשים שהם ----

ביאן קבלאן: מדובר גם כן על אנשים שהם נפגעו, שיש משפחה אחת דווקא מאלה ששלושה צעירים הלכו לעולמם.

מגלי והבה: כשמדברים על צעירים, אדוני יושב הראש, זה בני 25, 30.

ציון פיניאן: טוב, תודה.

נדים מרעי: אם אפשר להוסיף מילה אחת.

ציון פיניאן: אתה מהנדס המועצה?

נדים מרעי: כן.

ציון פיניאן: שאלה אחת לי אליך, פתחתם בהליכים לפירוק האנטנות?

נדים מרעי: תראה, לפני הרבה שנים העניין הופץ ברבים והיו הליכים משפטיים נגד התקנת האנטנות ללא היתר, וכל האנטנות שנמצאות בכפר הן נמצאות ללא היתר, ולצערי הרב חברות האנטנות, בשיתוף פעולה איתם.

נדים מרעי: יש אנטנות שהן בהסוואה ששמו אותן אפילו בתוך מיכלי מים שלא ניתן לראות אותן, ובשביל העניין, האינטרס שלהם הכלכלי וכל זה.

נדים מרעי: ויש לנו, אפילו אם נכנסים היום, יש תכנה בפלאפון כל כך יפה שהיא יכולה לאתר את האנטנות ומודעים לאנטנה, נניח אני אישית לא אזכור את השם כאן, אבל לאנטנה בתוך בית ששמו אותה בתור מיכל מים שחור, והבן אדם מקבל יותר מ-1,000 דולר עבור זה.

נדים מרעי: תראה, כאן יש בצע של כסף יותר, הוא גובר על עניין הבריאות.

נדים מרעי: לכן הוועדה המקומית, אני מהנדס המועצה וידידי מהנדס הוועדה המקומית, לפני שנים רבות פעלו לעניין בתביעות משפטיות, אבל אכיפת החוק כל כך איטית ולא פעלו בצורה טובה להסרת האנטנות.

נדים מרעי: לכן אני מקווה שגורמים מסוימים יצליחו לעשות את זה.

ציון פיניאן: המהנדס מה שמך בבקשה?

יוסף לוין: יוסי לוי.

ציון פיניאן: אתה המהנדס של הוועדה?

יוסף לוין: מהנדס הוועדה מעלה נפתלי.

ציון פיניאן: אני רוצה רק שתענה לנו, כשאתה מדבר ומתייחס תענה מדוע לא הוצאו צווי הריסה או צווי פירוק לכל האנטנות הלא חוקיות.

ציון פיניאן: עם החוקיות נטפל, אבל הלא חוקיות.

יעקב ביטון: קיבלתם נתון כמה אנטנות לא חוקיות יש.

ציון פיניאן: לא.

ציון פיניאן: ראש המועצה אומר שכולן לא חוקיות.

יעקב ביטון: כמה יש?

נדים מרעי: לא, יודע, יש הרבה.

ציון פיניאן: אם זה בתוך מיכל מים אז צריך לשתות כדי להרגיש.

חמד עמאר: נשאל את החברות.

ציון פיניאן: דקה, חבר הכנסת, נשאל קודם כל את ה---

יוליה שמאלוב-ברקוביץ: אצל החברות זה תמיד חוקי.

יוסף לוין: לוועדה המקומית לתכנון ובנייה מעלה נפתלי הוגשו עד שנת 2002 ארבע או חמש בקשות להיתר להקמת אנטנות בבית ג'אן, ומתוכן כולן נדחו, למעט אחת שקיבלה היתר בגבעה, על יד בריכת המים הקיימת, שזה אתר מסודר, שזה אתר.

יוסף לוין: ב', כל יתר האנטנות שלוועדה הוגשה תלונה או אנחנו ידענו, אנחנו הגשנו תביעות משפטיות, אם יש פסקי דין, חלק מהאנטנות הרסו אותן והוסרו ואם קנסות ששולמו.

יוסף לוין: מאז, ואני מדבר משנת 2004 ---

ציון פיניאן: כן, אבל יש רק בעיה אחת, אם ההיתר הוא לתחנה סלולרית ואתה הופך אותה לתחנת ממסר, זה משהו בסגנון של שינוי ייעוד.

ציון פיניאן: נתת אישור לתחנה סלולרית לא לתחנת ממסר.

יוסף לוין: נכון, אני נתתי לתחנה סלולרית, יש תורן עם ----

ציון פיניאן: אוקי, אז אם זה תחנת ממסר הייעוד הוא שונה.

יוסף לוין: עכשיו, מבחינת תלונות אנחנו לא קיבלנו, אנחנו כשמתקבלת תלונה או הודעה ---

חמד עמאר: סליחה, אני חייב לשאול, האנטנה שהוא דיבר עליה עכשיו במיכל מים, האם אתם כוועדה יש לכם סמכות לבוא ולפרק את האנטנה שהיא במיכל מים?

יוסף לוין: מה זאת אומרת?

חמד עמאר: היא מוסווית בתוך מיכל מים ---

יוסף לוין: לא, אם היא מוסווית, קודם כל האנטנה ---

חמד עמאר: אם תדעו עליה, יש לכם את הסמכות?

יוסף לוין: אם אנחנו נקבל תלונה שהאנטנה חוברה בצורה לא חוקית וללא היתר, כן.

חמד עמאר: כל אנטנה מחויבת בהיתר?

יוסף לוין: כן.

חמד עמאר: כל אנטנה?

חמד עמאר: קטנה כגדולה?

ציון פיניאן: כן, קטנה כגדולה, שמן ורזה.

יוליה שמאלוב-ברקוביץ: בשביל לפתוח את התחרות רוצים עכשיו לתת אנטנות לכל מי שבא, ברוך הבא.

ציון פיניאן: לא, הבעיה של האנטנות הפרטיות זה הכסף שמקבל האדם, 1000 דולר משכורת.

יוסף לוין: מה שרציתי להשלים שמבחינת הוועדה המקומית לתכנון ובנייה, ברגע שמתקבלת תלונה בוועדה על אנטנה, לא חשוב באיזה יישוב, במקרה הזה זה בית ג'אן, אבל בכל היישובים שבמרחב התכנון של הוועדה, הוועדה מטפלת, בודקת, כי לא תמיד, לפעמים האנטנה היא מאד מוסוות, היא קטנה, היא מזערית.

יוסף לוין: אבל מבית ג'אן אנחנו באופן ספציפי אנחנו שנים לא קיבלנו שום תלונה על אנטנות שקיימות בבתים פרטיים.

יוסף לוין: אם היו היינו פועלים.

ציון פיניאן: אוקי, תודה רבה.

ציון פיניאן: איכות הסביבה, שם ותפקיד לפרוטוקול.

גיל כהן: אני גיל כהן, הממונה על קרינה בלתי מייננת במתקני תקשרות.

ציון פיניאן: דרך אגב, אתם בדקתם את רמת הקרינה בבית ג'אן?

גיל כהן: כן.

גיל כהן: יש כאן גם בדיקה של מכון מורשה של בדיקה תיאורטית, שעושים לפני שמקימים את האתר, וגם בדיקה מעשית שאחרי שמקימים את האתר, שאם זה עומד בתקנים לפני החוק אז נותנים את ההיתר הפעלה לאתר ואחרי זה היתר הקמה לאתר.

גיל כהן: היתר הקמה והפעלה.

גיל כהן: בתקנים שהמשרד להגנת הסביבה אימץ זה 10% באזור מאוכלס ברציפות מהתקן הכי מחמיר שיש, ו-30% באזור שהוא לא מאוכלס ברציפות.

גיל כהן: האנטנה הזאת, לפי הבדיקה המחמירה ביותר, היא על 0.02% מערך הסף הבריאותי שנקבע, באזור מאוכלס ברציפות, ולא מאוכלס ברציפות 0.04%.

גיל כהן: זה אומר שהעוצמות כאן שהציבור נחשף הן יחסית קטנות לאנטנות.

ציון פיניאן: מי מימן את הבדיקה?

גיל כהן: חברות הסלולאר.

ציון פיניאן: החברות?

ציון פיניאן: נותנים לחתול לשמור על החלב.

חמד עמאר: אתם אין לכם תקציב לממן, אנחנו יודעים.

גיל כהן: המכונים שעושים את הבדיקות זה מכונים שמאושרים על ידינו, שעברו, שכל המכשירים שלהם –

ציון פיניאן: זה לא משנה, בעל המאה הוא בעל הדעה.

גיל כהן: שכל המכשירים כוילו.

חמד עמאר: ִאתם נותנים את הכסף לעשות את הבדיקה או החברות נותנות?

ציון פיניאן: לא, החברות נותנות.

גיל כהן: חברות הסלולר.

חמד עמאר: החברות נותנות.

חמד עמאר: אני חושב שאין מקום אפילו לשאול אותו מה דעתם.

ציון פיניאן: זה כמו לשלם על סקר ולהזמין אותו, ואז אתה גם קובע את התוצאות.

גיל כהן: לא, גם בחורה שלנו מהמחוז בצפון עשתה בדיקה מעשית עם מכשיר מדידה מכויל באזור.

גיל כהן: הבנתי שהתלונה הזאת עלתה כמה פעמים ולא היו שם איזה חריגות קרינה.

גיל כהן: לא היה משהו שהוא מעבר לחוק.

ציון פיניאן: טוב.

יוליה שמאלוב-ברקוביץ: אז מה?

יוליה שמאלוב-ברקוביץ: סליחה, אפשר לשאול שאלה?

ציון פיניאן: בבקשה.

יוליה שמאלוב-ברקוביץ: אני הרבה פעמים כשאני שומעת פה את המשרד לאיכות הסביבה, אני לפעמים מרגישה שאני מדברת עם חברות הסלולר ולא עם המשרד לאיכות הסביבה.

יוליה שמאלוב-ברקוביץ: איך אתה מסביר ----

ציון פיניאן: הדוברת שמאליה ברקוביץ, חברת הכנסת.

ציון פיניאן: בבקשה.

יוליה שמאלוב-ברקוביץ: שמאלב ברקוביץ.

יוליה שמאלוב-ברקוביץ: שמליה זה דווקא טוב, אולי אני אשנה את זה.

ציון פיניאן: שמאליה זה לשמיים, זה בסדר.

יוליה שמאלוב-ברקוביץ: אתה שומע פה נתונים, ואני תיכף גם אדבר בתורי על הנתונים במקומות נוספים, כאיכות הסיבה מה אתם עושים?

יוליה שמאלוב-ברקוביץ: מדובר פה על 200 חולים בסרטן בסביבה של 11,000 איש.

יוליה שמאלוב-ברקוביץ: מדובר פה על משפחות שמה לעשות, יכול להיות באמת, כמו שאני אומרת בכל ועדה כי אני מטפלת בנושא הזה, שבאמת האנטנה הזאת היא לא כזאת מפחידה והבעיה היא פסיכולוגית.

יוליה שמאלוב-ברקוביץ: מה אתם עושים כוועדה לאיכות הסביבה?

יוליה שמאלוב-ברקוביץ: התשובה שלך עלי ממש לא מקובלת, כי מה שאתה אומר בעצם שמגלי כתב, חבר הכנסת מגלי והבה כתב סתם מכתב ליושב ראש הכנסת וביקש דיון, כי הכל בסדר.

יוליה שמאלוב-ברקוביץ: כל מה שהוא היה צריך לעשות זה לפנות אליכם, הייתם צריכים לתת לו מכתב שהקרינה היא מתחת.

יוליה שמאלוב-ברקוביץ: קודם כל אני רוצה להתווכח איתך מאד מאד לגבי התקן המחמיר בעולם.

יוליה שמאלוב-ברקוביץ: ישראל רחוקה מהתקן המחמיר בעולם.

יוליה שמאלוב-ברקוביץ: אז זה יפה להגיד את זה בסביבה הזאת, אבל זאת לא האמת ואני רוצה לשאול מה אתם עושים בעצם.

יוליה שמאלוב-ברקוביץ: מה אתה אומר?

יוליה שמאלוב-ברקוביץ: שהכל בסדר?

יוליה שמאלוב-ברקוביץ: אפשר ללכת הביתה עכשיו?

גיל כהן: תראי, אני גם צריך לעמוד פה לפי החוק, לתת היתרים למה שלא חורג בקרינה.

גיל כהן: מה שלא חורג בקרינה אז אני לא נותן את ההיתרים.

חמד עמאר: אבל אתה מבצע בעצמך את הבדיקה לבדוק אם זה חריג?

גיל כהן: לא.

גיל כהן: המכון מבצע את הבדיקה.

חמד עמאר: אתה לא מבצע.

חמד עמאר: ברגע שאני צריך לתת, אני בעל האישור, אני צריך לבצע את הבדיקה.

חמד עמאר: לא יכול להיות מצב שאתה נותן לחברות לעשות את הבדיקה ואתה נותן להם את האישור.

חמד עמאר: יש ניגוד עניינים, אני לא יודע איך עד עכשיו לא טיפלנו בנושא הזה.

ציון פיניאן: טוב.

ציון פיניאן: אוקי, סיימת?

גיל כהן: כן.

ציון פיניאן: משטרה, נציג המשטרה.

ציון פיניאן: אני רוצה לשמוע קודם את נציג המשטרה, שכל הטענות שכביכול הם מכסים על חטאים.

ציון פיניאן: זו טענה כבדה מאד.

ציון פיניאן: כן, בבקשה, נציג המשטרה.

יעקב ביטון: מכובדי, קודם כל אני משתתף בצער המשפחות, הרבה משפחות שנפגעו, אז אני משתתף בצערם.

יעקב ביטון: המשטרה היא לא גוף שאמון על ביצוע הריסות ופינויים וכל מה שקשור לזה.

יעקב ביטון: אנחנו נותנים סיוע כשם שאנחנו נותנים סיוע למינהל בביצוע הריסות, הם אלה שמוציאים את הצווים, הרשויות מוציאות את הצווים, אנחנו נותנים סיוע.

ציון פיניאן: סליחה.

ציון פיניאן: (היו"ר – חמד עמאר)

חמד עמאר: בבקשה.

יעקב ביטון: אז אמרתי אדוני יושב הראש, אנחנו לא גוף שמאשר.

יעקב ביטון: עסק של סלולר הוא לא עסק שהוא טעון רישוי של המשטרה, הוא טעון רישוי של מוסדות אחרים של המדינה, ואנחנו אמונים על שמירת החוק.

יעקב ביטון: וכשיש עבירה על החוק ואנחנו נקראים לתת סיוע, אנחנו נותנים סיוע וזה דומה לביצוע ההריסות, כשם שהמשטרה לא מבצעת הריסות אלא מסייעת לגופי המדינה לבצע את החוק, אנחנו מסייעים.

יעקב ביטון: לגבי תיק החקירה, אני לא אכנס כאן לדיני ראיות, זה לא המקום.

יעקב ביטון: בית המשפט ידון בראיות, יבחן אותן ואם המשטרה הציגה ראיות שאינן מקובלות על פי חוק, אני מניח שהעצור ישוחרר, אבל אנחנו מתפקידנו לבצע חקירה בכל מקום שבו יש פגיעה ברכוש או בנפש, וכשישנן תלונות.

יעקב ביטון: אנחנו לא מגבים אף אחד, אנחנו פועלים על פי חוק.

חמד עמאר: התבקשתם על ידי הוועדה המחוזית או על ידי המועצה לפרק איזו שהיא אנטנה או לסייע להם בפירוק אנטנה?

יעקב ביטון: זה בדיוק העניין.

יעקב ביטון: אם היינו מתבקשים לסייע לוועדת הבנייה, אז היינו מסייעים.

יעקב ביטון: אם היה מוצא צו על ידי ועדת הבנייה להסיר אנטנה, אז היינו מסייעים להם.

יעקב ביטון: אבל לא נתבקשנו, ומשלא נתבקשנו אנחנו לא יוזמים, כי זה לא מתפקידנו להוריד אנטנות או להתקין אנטנות.

חמד עמאר: סליחה, לוועדה ידוע כמה אנטנות יש לא חוקיות בבית ג'אן?

ביאן קבלאן: לא, זה מה שאמרתי קודם.

חמד עמאר: פתחתם באיזה שהוא הליך?

חמד עמאר: אתם לא יודעים על אף אנטנה שהיא לא חוקית?

יוסף לוין: אנחנו לא יודעים על אנטנה ולא הגיעו תלונות.

יוסף לוין: אני מדבר משנת 2004 – 2005.

יוסף לוין: אילו היינו יודעים או היו מגיעים לוועדה תלונות על אנטנות שהוקמו בצורה לא חוקית, היינו פועלים כמו שפעלנו באלה שכן ידענו.

יוסף לוין: הגשנו תביעות משפטיות ודאגנו לפעול על פי החוק.

חמד עמאר: מה שפעלתם – פרקתם את האנטנות שהיו שם?

יוסף לוין: כן, כן.

יוסף לוין: מלבד אחת שאמרתי שקיימת בהיתר.

יוליה שמאלוב-ברקוביץ: רגע, זאת אותה אחת שמדבר עליה מגלי?

יוליה שמאלוב-ברקוביץ: חבר הכנסת מגלי והבה?

יוסף לוין: אני מדבר על אנטנה ---

ביאן קבלאן: לא, לא, אני אגיד לך מה.

ביאן קבלאן: עכשיו על האנטנה הזאת "המאושרת", אני לא יודע איזה אישורים יש להם, על האנטנה הזאת שאר החברות הצטרפו לאותו מקום בלי אישור ושמו את האנטנות שלהם באותו שטח.

ביאן קבלאן: עכשיו כולם שותפים, החברות משתפים פעולה, הרי כולם מרוויחים, כולן מרוויחות, אז שמו את כל האנטנות במוקד אחד.

מגלי והבה: זה לא פגיעה לא למועצה ולא לוועדה על התוספת ---

ביאן קבלאן: לא למועצה ולא לוועדה, נכון.

נדים מרעי: הייתה אנטנה שנבנתה בצורה לא חוקית שבעל הקרקע הוא ביקש מהם לצאת אחרי שהחוזה הסתיים והוא מכר את הקרקע שלו למישהו אחר, וזה שקנה ביקש להוציא אותם כי אין אישור ואז הם יצאו והעבירו למקום המאושר על אותו תורן.

נדים מרעי: עכשיו כל החברות נמצאות באותו תורן.

נדים מרעי: אנחנו פנינו כמועצה על ידי היועץ המשפטי, לחברות שיגלו לנו איפה התקינו אנטנות בתוך היישוב.

נדים מרעי: עד עכשיו לא קיבלנו.

נדים מרעי: אנחנו יודעים על מקום אחד, אבל יש תחושה גם בקרב התושבים ---

חמד עמאר: בוא לא נשחק אם תחושות, בוא נשאל האם עדיין ---

נדים מרעי: לא, סליחה, תן לי לסיים.

נדים מרעי: יש עדיין אנטנות שמותקנות במקומות שונים ביישוב, שאף אחד לא יודע עליהן, לא הוועדה ולא המועצה, וגם לא, רק יכול להיות בעל הנכס ולא אחרים.

יוליה שמאלוב-ברקוביץ: וזה שהוא אומר שאתם לא פניתם אליו אף פעם, זה נכון?

ביאן קבלאן: למי?

יוליה שמאלוב-ברקוביץ: המהנדס אומר שבית ג'אן אף פעם לא פנתה בבקשה להוריד איזו היא אנטנה במהלך כל התקופה הזאת.

ביאן קבלאן: כי אנחנו יצאנו מנקודת הנחה, אני ראש מועצה חדש, כשנכנסתי לתפקיד יצאתי מנקודת הנחה שהכל מוסדר ורק כשאני בדקתי אני גיליתי שאין אישורים.

חמד עמאר: מי מהחברות הגיע?

ליאור ורונה: אני מייצג את החברות.

חמד עמאר: שם, ליאור.

חמד עמאר: כן, בבקשה ליאור.

חמד עמאר: זכות הדיבור שלך.

ליאור ורונה: אני אומר כמה וכמה דברים בקצרה.

ליאור ורונה: אחד, אני מסכים עם האמירה של חבר הכנסת והבה, שיש להוריד את כל האנטנות שאינן מוקמות כחוק.

ליאור ורונה: החברות בנושא האנטנות הסלולריות כפופות לחוק הקרינה וכפופות לחוקים אחרים שקיימים, וכל האנטנות במדינת ישראל, לרבות האנטנות בבית ג'אן, מוקמות כחוק.

ליאור ורונה: ואם יש אנטנה שהיא לא חוקית, יש למשרד להגנת הסביבה את כל הכלים לאכיפה, להליכים פליליים, והליכים שהם מכירים היטב והדבר הזה אינו נדרש עד היום, כי החברות פועלות על פי חוק וכל האנטנות, כולל בבית ג'אן, מוקמות כחוק.

ליאור ורונה: כל ההיתרים, חלקם יש אנטנות עם היתרי בנייה, יש אנטנות מסוג מגא שהן עם היתרי הפעלה והיתרי הקמה.

מגלי והבה: סלח לי, אתה היית פה כשראש המועצה התייחס וגם מהנדס הוועדה.

מגלי והבה: אתה כאילו סותר כל מה שהם אומרים לגבי אנטנות, שהרי מהנדס הוועדה, בוא נעזוב את המועצה, הוא אמר היו ארבע בקשות, אחת אושרה ב-2002 והכל נדחה.

מגלי והבה: אתה עכשיו מדבר שיש אנטנות ומורשות, ושאתם כביכול פעלתם לפי החוק.

ליאור ורונה: אדוני חבר הכנסת, אנטנה שלא אושרה על ידי הוועדה ושהוועדה, שהיא לא עומדת בחוק, החברה לא יכולה להקים אותה.

ליאור ורונה: אסור לה, זה לא חוקי, ואם יש כזאת, אני אומר לך כבר עכשיו, יש את כל הדרכים החוקיות .

ליאור ורונה: אני אתן לך אפילו את הכלי ---

מגלי והבה: אה, זאת אומרת לא אתם שומרים על החוק, אתה דורש מאיכות הסביבה שהם ---

ליאור ורונה: לא, אדוני, לא, אנחנו שומרים על החוק, כי כל האנטנות, אדוני חבר הכנסת, אני לא חוזר בי, כל האנטנות ---

חמד עמאר: כמה יש לכם אנטנות מוסוות בבית ג'אן?

חמד עמאר: יש לך נתון?

ליאור ורונה: אין, כל האנטנות שמוקמות, שיש בבית ג'אן ----

חמד עמאר: אמרו לי אנטנה אחת, לא כל האנטנות, זה מה ששמעתי.

ליאור ורונה: אני אשים על עצמי מטרה, קחו חיצים.

ליאור ורונה: אם אתם רוצים לתת לי ---

מגלי והבה: תסלח לי, אתה באת לפה לתת נתונים, לא להתווכח.

מגלי והבה: יש פה מהנדס, תתווכח איתו, עם העובדות.

מגלי והבה: (היו"ר – ציון פיניאן)

נדים מרעי: סליחה, נציג איזה חברה אתה?

ליאור ורונה: של כל החברות, סלקום, פרטנר, מוטורולה.

נדים מרעי: כל החברות?

נדים מרעי: אני אומר לכם, סליחה, אני כמה מילים.

נדים מרעי: אני אומר לכם דבר כזה ---

ציון פיניאן: סליחה, רק שנייה אחת, סליחה, עם כל הכבוד, אתה באת לתת פה נתונים ולענות לחברי הכנסת.

ליאור ורונה: אני רוצה לענות.

ציון פיניאן: אז אתה תענה לכל מה שישאלו אותך חברי הכנסת, כי אתה הצד הממוני פה ואנחנו הצד הקיומי פה.

ציון פיניאן: אז אתה צריך לענות על כל השאלות שאתה נשאל, ועם כל הכבוד אל תכעס גם אם שואלים אותך.

ליאור ורונה: אני לא כועס.

ליאור ורונה: אני גבר, אני מוגבל, אני יכול לעלות לשאלה אחת, לא לארבע שאלות בבת אחת.

ציון פיניאן: אוקי, אוקי, בסדר גמור.

ציון פיניאן: אז אני מציע לך עכשיו שתרשום את כל השאלות ותענה אחר כך.

ציון פיניאן: כן, בבקשה.

נדים מרעי: אתה פרטנר או סלקום או מוטורולה?

ליאור ורונה: כל החברות.

יוליה שמאלוב-ברקוביץ: הכל, הוא הכל.

יוליה שמאלוב-ברקוביץ: כמו אלוהים.

נדים מרעי: אני בשביל שתדעו כדי שהוא ימשיך, יש רק היתר אחד לחברת פרטנר ולכל השאר אין אישורים.

נדים מרעי: אז איפה כל החברות האחרות?

נדים מרעי: הן נמצאות כבר?

נדים מרעי: רק שתדעו.

ציון פיניאן: כן, אני מבקש לא להפריע לו.

ציון פיניאן: תענה בבקשה.

ליאור ורונה: לכל האנטנות מתקני השידור בבית ג'אן יש היתרים, היתרי הפעלה והקמה מהמשרד להגנת הסביבה, שהאנטנות שפועלות שם פועלות באישור ובהיתר.

ליאור ורונה: לו רוצה המועצה היא יכולה לפנות למשרד להגנת הסביבה ---

ציון פיניאן: לא, לא, לא להגנת הסביבה, יש חוק, וועדה לתכנון ובנייה.

ליאור ורונה: הוא יכול לפנות אלינו, גם לי יש את כל ההיתרים אצלי, אני יכול להעביר אותם.

ציון פיניאן: סליחה, יש לכולם יש בוועדת תכנון ובנייה?

ליאור ורונה: לא.

ליאור ורונה: יש אננטות במדינת ישראל ---

ציון פיניאן: אז סליחה, תראה, אתה מדבר פה עם אנשים שמבינים במוניציפאלי, ביניהם אני הייתי סגן ראש עיריית טבריה והייתי 15 שנה יושב ראש הוועדה לתכנון ובנייה.

ציון פיניאן: כל תחנה שלא עברה את הוועדה לתכנון ובנייה והוקמה – היא לא חוקית.

ליאור ורונה: לא על פי דעת היועץ המשפטי לממשלה, אבל אדוני אם הוא חושב את זה - הוא יכול לפנות אליו.

ציון פיניאן: אוקי.

יוליה שמאלוב-ברקוביץ: אנחנו נפנה ליועץ המשפטי לממשלה.

מגלי והבה: לא, יש שני חוקים במדינת ישראל.

ליאור ורונה: אני יודע שהכל חוקי באישור המשרד להגנת הסביבה.

ציון פיניאן: אני אשאל שאלה, אם אתה אומר שחלק, כולם אושרו על ידי איכות הסביבה, אז למה היית צריך לקבל גם אישור מתכנון ובנייה עבור התחנה הזאת שהוקמה?

ציון פיניאן: היית עוקף אותם וממשיך לבנות.

ליאור ורונה: לא.

ליאור ורונה: יש אנטנות מסוגים שונים, גם בארץ וגם בעולם.

ליאור ורונה: מדינת ישראל לא חריגה בהתנהלות שלה ממה שקורה בעולם.

ליאור ורונה: יש אנטנות אפילו גדולות יותר בעולם שאפשר לשים ולהתקין בלי היתרי בנייה.

ליאור ורונה: במדינת ישראל יש אנטנות מסוג מתקני גישה, שהוועדה הזאת, מי כמו הוועדה הזאת מכיר אותם, את המתקנים האלה, שהמתקנים האלה בגלל שהם קטנים – 80, 30X50, אינם זקוקים להיתר בנייה, אלא היתר הפעלה והיתר הקמה מהמשרד להגנת הסביבה לאפשר אותם.

ליאור ורונה: היועץ המשפטי לממשלה אמר ---

יוליה שמאלוב-ברקוביץ: אבל אתה יודע שאתם לוקחים, שנייה רגע, תקשיב.

יוליה שמאלוב-ברקוביץ: לא, לא, לא, שנייה.

ציון פיניאן: דקה, דקה.

יוליה שמאלוב-ברקוביץ: לא, אדוני יושב הראש, אני רוצה פה משהו ---

ציון פיניאן: דקה, אוקי, את נרשמת, את תדברי.

ציון פיניאן: פשוט שיסיים.

יוליה שמאלוב-ברקוביץ: לא, אני לא רוצה, אני כרגע בלי נרשמת רוצה להגיד שמה שהוא מדבר זה לא נתונים נכונים, כי אותן אנטנות הקטנות שאנחנו מדברים, הן אנטנות שלא יועדו להיות אנטנות לפלאפון והם לקחו איזו שהיא פסקה בחוק שלא שייך לאנטנות והתחילו להשתמש בזה.

יוליה שמאלוב-ברקוביץ: אני רודפת אחריכם, אני מאד מצטערת להגיד לך, איפה שתבואו, איפה שתהיה בעיית אנטנה, אתה תראה אותי מולך.

ליאור ורונה: אוקי.

יוליה שמאלוב-ברקוביץ: ואני אגיד רק את האמת, אז קח את זה בחשבון.

ציון פיניאן: תודה.

ציון פיניאן: בבקשה, תמשיך.

ליאור ורונה: לכן אני אומר שוב, יש לנו אישורים ויש לנו היתרים חוקיים לכל האנטנות.

חמד עמאר: כמה אישורים חוקיים יש לך בבית ג'אן?

ליאור ורונה: אני אגיד לך.

ליאור ורונה: עכשיו, אם רוצים את ההיתרים אני מוכן להעביר לכולם.

חמד עמאר: לא, כמה אישורים, אני שאלתי שאלה פשוטה, אני לא ביקשתי היתרים.

חמד עמאר: כמה אישורים יש?

ליאור ורונה: יש שני אתרים לסלקום.

ליאור ורונה: בוא אני אגיד לך ככה – לפרטנר יש אתר אחד, אוקי?

ליאור ורונה: לסלקום יש שני אתרים, ולפלאפון יש שני אתרים.

ציון פיניאן: כמה מהם הוקמו ללא היתר בנייה?

ליאור ורונה: שניים מהם, יש שניים מתוך האתרים, תן לי לראות שאני לא אפספס פה ---

חמד עמאר: ואורנג' אין להם בכלל?

ציון פיניאן: פרטנר, הוא אמר הגדולה היא פרנטר.

ליאור ורונה: שניים.

ליאור ורונה: שניים מתקני גישה שלא זקוקים להיתר בנייה על פי חוק.

מיכל גולדברג: באיזה שנה הם הוקמו?

ליאור ורונה: אני לא, אני אוכל להעביר לכם את כל הנתונים.

מגלי והבה: מה, באת לדיון בלי הנתונים?

ליאור ורונה: הכל, אני יכול להיות פה בחקירה משטרתית, את יכולה לבקש גם משוטר שיחקור אותי.

ליאור ורונה: כל האתרים הוקמו על פי חוק, בהתאם להנחיות היועץ המשפטי לממשלה והכל תקין לחלוטין.

חמד עמאר: סליחה, אתה אמרת בעצמך עכשיו שיש שניים עם אישורים ויש אחד גדול עם אישור, וגם שניים שאתה נתת, אין להם אישורים.

ליאור ורונה: לשאלתך, הם לא הוקמו מהראשון לפברואר 2010.

חמד עמאר: אז יש לך שניים כאן בלי אישורים.

ליאור ורונה: יש לי הכל, הכל יש היתרים והכל חוקי.

ציון פיניאן: טוב, סליחה, הבנתי.

ליאור ורונה: גם אם תגידו שלא, זה חוקי.

ציון פיניאן: סליחה, אני רוצה לשמוע את נציגת הוועדה לתכנון ובנייה ארצית.

ליאור ורונה: אני רק רוצה לסיים במשהו אחד.

ציון פיניאן: לאחר מכן את היועצת המשפטית שתתייחס.

ליאור ורונה: רק אני רוצה לסיים במשהו אחד, להתייחס רק למשהו אחד שלא נאמר.

ציון פיניאן: כן.

ליאור ורונה: נאמרו פה אמירות מאד חדות ומאד קשות לגבי זה שהאנטנות גורמות למחלות, ואני חייבי להגיד לכם דבר כזה, זה אני חושב שאחריות של כולם וליבי עם האנשים בבית ג'אן, ואני בכלל לא בא בטענות לתושבי בית ג'אן או למשפחות שחס וחלילה נפגעו.

ליאור ורונה: כי אם היה מישהו במשפחה שלי נפגע, אני גם הייתי מחפש והיית$י חופר והייתי בא בטענות והייתי רוצה לדעת את האמת.

ליאור ורונה: ודין ילדיי הוא כדין הילדים בבית ג'אן.

ליאור ורונה: לכן ---

מגלי והבה: אבל אתה לא אומר לנו את האמת.

מגלי והבה: אתה לא אומר לנו את האמת.

מגלי והבה: יושב מהנדס הוועדה פה, אומר לך מה האישורים ומה אושר, ואתה מנסה למכור לוועדה, לחברים המכובדים פה, סתם לוקשים.

מגלי והבה: אתה יודע מה זה?

מגלי והבה: כשמהנדס או נשלח על ידי החברות ולא יודע לתת תשובות, אז שלא יופיע בפני הוועדה.

ליאור ורונה: יש לי אדוני את כל ההיתרים ועל כל הדברים קיבלת תשובות, כי הכלה כל חוקי.

מגלי והבה: ידעת שיש תשובות, אז איפה ---

ליאור ורונה: אני רק רוצה לסיים אדוני, כי אני חושב שהיות שנאמרו פה דברים מאד קשים שיש להם ערך ציבורי מאד רב, כי גם לתושבי בית ג'אן, כמו לאנשים אחרים מגיע לדעת ממה האנשים חלו.

ליאור ורונה: אני חושב שהוועדה הזאת צריכה לקרוא גם ל לעשות ועדת חקירה ולבדוק באמת מה הגורמים לאותה מחלה.

מגלי והבה: קודם נחקור אתכם, עזוב את משרד הבריאות.

ליאור ורונה: יש את דוקטור מיכה בר חנה במשרד הבריאות.

ליאור ורונה: האנשים האלה צריכים לבצע חקירה כדי לדעת את האמת, גם בשביל האזרחים, גם בשביל הוועדה.

ליאור ורונה: לבוא מישהו רק להגיד אמירות ---

ציון פיניאן: טוב, סליחה, ברור.

ציון פיניאן: לא ניתן להתנער מתופעה ש-220 אנשים שחלו שם, באותו מקום בסמוך לתחנות.

ליאור ורונה: מסכים.

ציון פיניאן: זה אי אפשר להתעלם מזה.

ציון פיניאן: בבקשה, חברת הכנסת שמאלוב ברקוביץ.

יוליה שמאלוב-ברקוביץ: אני רוצה לתת דוגמא נוספת אדוני, וככה לתפוס טרמפ על הוועדה הזאת, על הפנייה של חבר הכנסת מגלי והבה, ולהגיד שיש שכונה בירושלים שקוראים לה הר נוף.

יוליה שמאלוב-ברקוביץ: בשכונה הזאת, ב-5 השנים האחרונות, מתו מסרטן 27 אנשים צעירים.

יוליה שמאלוב-ברקוביץ: השכונה הזאת נמצאת על הר, בדיוק מה שאתה מדבר, נמצאת אנטנה ענקית מול האנשים, ואני כבר לא מדברת איתך על מספר רב מאד של אנשים שהם כרגע בטיפולים והם עדיין לא נפטרו.

יוליה שמאלוב-ברקוביץ: אני לא מבינה, תראה, אתה יכול לשבת פה ובאמת אתם יכולים לעשות הרבה מאד כסף.

יוליה שמאלוב-ברקוביץ: אני לא מבינה, איך לכם אחריות כאילו?

יוליה שמאלוב-ברקוביץ: אתם לא לוקחים בחשבון שהרצון שלכם להרוויח כסף בעצם באיזה שהיא דרך, סליחה על הבוטות, מאד מאד גסה, אתם פשוט הורגים אנשים.

יוליה שמאלוב-ברקוביץ: וברגע שאתה בא ואומר שלהגיד שאנטנה לא, וצריך לעשות וועדת חקירה, זה הכל טוב ויפה.

יוליה שמאלוב-ברקוביץ: בינתיים אתם תעשו עוד 2 מיליארד, כי אנחנו נעשה ועדות חקירה, כי המדינה הזאת נמצאת כולה בועדות חקירה מהבוקר עד הלילה.

יוליה שמאלוב-ברקוביץ: איפה האחריות של חברות הסלולר?

יוליה שמאלוב-ברקוביץ: אני לא מבינה את הדבר הזה.

יוליה שמאלוב-ברקוביץ: למה אתם עושים, אם היית יודע עכשיו, אני שואלת אותך, הייתי באה אליך והייתי אומרת לך – אתה יודע שאתה הולך לדרוס עכשיו בן אדם בן 20, או לא משנה, ילד בן 5 עכשיו ואתה הולך להרוג אותו, מה היית עושה?

יוליה שמאלוב-ברקוביץ: היית מזדעזע, נכון?

יוליה שמאלוב-ברקוביץ: היית אומר זה לא יכול להיות, אני אעשה הכל כדי שזה לא יקרה, אבל זה מה שקורה.

יוליה שמאלוב-ברקוביץ: לבוא ולשבת פה ולהגיד צריך לעשות ועדות חקירה, זה הכל טוב ויפה.

יוליה שמאלוב-ברקוביץ: אתה גם מאד נעים, אתה גם יודע איך לדבר.

יוליה שמאלוב-ברקוביץ: איפה האחריות של חברות הסלולר לאנשים חולי סרטן במדינת ישראל, אתה יכול לענות לי על זה?

ליאור ורונה: וודאי.

ציון פיניאן: טוב, סליחה, לא, לא.

ליאור ורונה: היא שאלה שאלה אדוני.

ציון פיניאן: אני רוצה קודם לשמוע ראשית את הנציגה של ---

ליאור ורונה: אבל תן לי, אני אענה לה בקצרה.

ציון פיניאן: סליחה, אני מנהל את הישיבה, לא אתה, אוקי?

ציון פיניאן: נציגת הועדה לתכנון ובנייה הארצית, בבקשה, שם ותפקיד.

ציון פיניאן: יש פה נציגה?

ציון פיניאן: בבקשה.

זינה פרפליצין: אני נציגת מינהל לתכנון משרד הפנים שיזם את תמ"א 36/א/1, שלפיה ניתנים היתרי בנייה להקמת מתקני שידור.

זינה פרפליצין: בישראל קיימים שני מסלולים להקמת מתקני שידור.

זינה פרפליצין: מסלול אחד זה תמ"א 36/א, שלפיה ועדות מקומיות נותנות את היתרי הבנייה בתנאים שמפורטים בתמ"א, ואחד מהתנאים זה אישורים מאת הממונה על הקרינה, שמאשר את כל העניינים.

זינה פרפליצין: מתקן שהוא מסוכן בענייני הקרינה, פשוט לא מקבל אישור של הממונה על הקרינה, ולכן הוא גם לא מגיע לוועדה המקומית לקבלת יתר האישורים.

זינה פרפליצין: והמסלול השני זה מתקן גישה אלחוטי, שבחוק תכנון ובנייה יש סעיף שמעניק פטור מהיתר בנייה למתקנים שמימדיהם הוגדרו בחוק, שזה 30 על 50 על 80, והמסלול הזה נבחן לאחרונה על ידי היועץ המשפטי לממשלה, והוא קבע שהמסלול הזה הוא לא היה לא חוקי, אבל הוא ביקש להגביל את השימוש במסלול הזה על ידי התקנת תקנות, והתקנות האלו הוכנו על ידי משרד הפנים והן נמצאות על שולחנה של ועדת הכלכלה של הכנסת.

זינה פרפליצין: זה בנושא הזה.

זינה פרפליצין: התפיסה התכנונית של תמ"א 36/א ובכלל מינהל התכנון בנושא מתקני שידור סוללריים, שצריך לעודד פרישה רחבה ככל הניתן של מתקני שידור.

זינה פרפליצין: צריך לפרוש כמה שיותר מתקני שידור קטנים שהקרינה מהם קטנה, וזאת במטרה ----

יוליה שמאלוב-ברקוביץ: או, או, רגע, אני רוצה כפיים.

יוליה שמאלוב-ברקוביץ: אבל אתם לא עושים את הקטנים, סליחה.

יוליה שמאלוב-ברקוביץ: אתם לא עושים את הקטנים מפני שזה עולה לכם הרבה מאד כסף.

יוליה שמאלוב-ברקוביץ: עדין לכם לקחת תורן אחד ולדחוף שם 50 אנטנות.

ליאור ורונה: 30, 50, 80, יש יותר קטן מזה?

יוליה שמאלוב-ברקוביץ: בוודאי.

יוליה שמאלוב-ברקוביץ: בכנסת יש אנטנות קטנטנות, תעשה כאלה.

יוליה שמאלוב-ברקוביץ: זה משהו אחר, בסדר.

ציון פיניאן: חברת הכנסת ברקוביץ, אני מבקש לתת לה לסיים.

ציון פיניאן: בבקשה.

זינה פרפליצין: התפיסה התכנונית היא שצריך לפרוש כמה שיותר אנטנות קטנות, הבעלות השלכות מינימאליות ביותר, וזה יגרום לכך שהקרינה, הסכנה הגדולה זה מהמכשירים הישנים, וזה יגרום לכך שהקרינה מהמשדרים הראשיים תקטן, וזה המטרה של תמ"א 36/א.

זינה פרפליצין: וכמובן, העמדה של מינהל התכנון, שכל מתקן, במידה ויוכח שהוא הוקם שלא כדין, הוא צריך להיות מוסדר, הוא מפורק.

זינה פרפליצין: כן, זה ברור.

זינה פרפליצין: זה בהתאם לדרישוןת החוק.

ציון פיניאן: תודה.

ציון פיניאן: היועצת המשפטית של הוועדה, מיכל גולדברג, בבקשה.

מיכל גולדברג: כן, תודה.

מיכל גולדברג: הדברים כבר נאמרו רק חשוב להבהיר.

מיכל גולדברג: כל הקמה של אנטנה סלולארית במדינת ישראל חייבת בהיתרים, אלף היתרים מאת הממונה על הקרינה במשרד להגנת הסביבה, הניתרים לפי חוק הקרינה הבלתי מייננת, וכמו כן הם גם חייבים ברישוי, לפי חוק התכנון והבנייה.

מיכל גולדברג: עכשיו, קיים פטור בחוק התכנון והבנייה להקמה של מתקני גישה אלחוטית, כהגדרתם באותו חוק.

מיכל גולדברג: היו בעניין הזה דיונים עוד אצל היועץ המשפטי לממשלה בזמנו, מר מני מזוז ומה שנקבע שם שאותו מסלול של פטור למתקני גישה אלחוטית, יש לבחון אותו.

מיכל גולדברג: אין לתת פטור גורף לכל מתקן גישה אלחוטית, אלא על משרד הפנים להתקין תקנות שיקבעו בצורה מידתית לאיזה מתקני יינתן הפטור, וגם זה בתנאים מסוימים.

מיכל גולדברג: היה גם בג"ץ בעניין, שגם ניתן שם באיזה שהוא שלב צו על תנאי, שעד שלא יותקנו התקנות, לא יוקמו מתקני גישה בפטור מהיתר, לפי חוק התכנון והבנייה.

מיכל גולדברג: כמובן שבכל מקרה, גם אנטנה שפטורה מהיתר לפי חוק התכנון והבנייה, חייבת בהיתר לפי חוק הקרינה הבלתי מייננת.

מיכל גולדברג: וכאן חשוב להפנות את תשומת הלב שגם אותו מתקן גישה אלחוטי, אם וכאשר הוא פטור מהיתר לפי חוק התכנון והבנייה, קיימת חובה, חובה על החברה הסלולארית, לפני שהיא מתקינה את המתקן, לתת הודעה לוועדה המקומית שבתחומה נמצא מקור הקרינה, ובנוסף לכך, מהנדס הוועדה המקומית, או מתכנן המחוז לפי העניין, יכול גם להביע את התנגדותו למתן היתר ההפעלה.

מיכל גולדברג: זאת אומרת בכל מקרה, גם אם יש פטור מהיתר בנייה, קיימת חובת יידוע של הוועדה המקומית.

מיכל גולדברג: זאת אומרת שהסיטואציה, אני גם מתנצלת, נכנסתי באיחור, אבל אם הוקמו אנטנות ללא כל ידיעה של הוועדה המקומית, צריך לבדוק את הנושא, כי לא כך זה אמור להתבצע לפי החוק.

ציון פיניאן: תודה.

ציון פיניאן: אני חוזר אליך, מהנדס הוועדה.

ציון פיניאן: האם הם פעלו לפי מה שהיועצת המשפטית אמרה?

מגלי והבה: היועץ המשפטי של הממשלה הנחה, או שבכלל לו.

יוסף לוין: לא, לא, לא.

יוסף לוין: עוד פעם אני חוזר, אנחנו לא ידוע לנו על ---

ציון פיניאן: האם ניתנו לכם הודעות?

יוסף לוין: לא.

יוסף לוין: וכשנתנו לנו הודעות אנחנו גם התנגדנו ואני לא מדבר על בית ג'אן ---

ציון פיניאן: כלומר אתם בבוקר התעוררתם ראיתם פטרייה.

יוסף לוין: לא, אנחנו לא ---

חמד עמאר: הם לא יכולים לראות את הפטרייה, היא מוסתרת.

יוסף לוין: אנחנו לא יכולים לראות אותם, כי אם היינו, לפחות הפקחים שלנו בבית ג'אן היו יכולים לראות אותם, היינו פועלים.

יוסף לוין: אנחנו לא יכולים לראות אותם.

יוסף לוין: אנחנו את האתר היחידי שמכירים בבית ג'אן זה האתר שקיים על יד בריכת המים.

ציון פיניאן: האם אתם פעלתם לפי מה שהיועצת המשפטית אמרה?

ליאור ורונה: ההתנהלות של החברות בכל הנושא של הקמת המתקנים היא על פי הנהלים ועל פי חוק, ואני אגיד ---

ציון פיניאן: סליחה, סליחה, אני שאלתי שאלה.

ליאור ורונה: אני עונה לך.

ציון פיניאן: האם אתם פעלתם לפי מה שהיועצת המשפטית של הוועדה אמרה?

ליאור ורונה: אנחנו פעלנו על פי החוקים, והיועצת המשפטית תיארה את החוק כהווייתו.

ציון פיניאן: טוב, עזוב, אני מציע בנושא, אי אפשר ---

ליאור ורונה: כן, אדוני, אדוני ---

ציון פיניאן: סליחה, אני מבקש לא לגמגם, נקודה.

ליאור ורונה: אדוני, אמרנו, עיגנו את זה כחוק בדיוק על פי ההנחיות שיש, כמו שהיא תיארה.

ציון פיניאן: אוקי, אוקי.

חמד עמאר: אם מהנדס הוועדה אומר לא קיבלתי שום הודעה, סימן שקמו לא לפי החוק.

חמד עמאר: זה סותר את מה שאתה אומר.

מיכל גולדברג: אדוני, מדובר פה בעובדות ואפשר לבדוק את הדברים, ולכן החברות הסלולריות יגישו הודעות לוועדה.

ליאור ורונה: וודאי.

ליאור ורונה: צודקת היועצת המשפטית.

נדים מרעי: שאלה לאדוני רק, ידידנו אמר שיש חמש אנטנות.

נדים מרעי: איך אפשר לחייב אותם שיגלו לנו את המקומות של האנטנות, זו השאלה.

נדים מרעי: אנחנו פנינו כל הזמן וזה אף אחד, אין עם ---

ציון פיניאן: השאלה שיותר מתבקשת, אם הם כל כך חוקיים, אז למה מסווים אותם בתוך אני יודע מה, מיכלי מים.

נדים מרעי: אז איך אפשר לחייב אותם שיגידו לנו איפה נמצאים, למרות ש---

ציון פיניאן: כן, טוב, אני מציע, אתה רוצה לומר משהו?

ציון פיניאן: בבקשה, חבר הכנסת.

חנא סוייד: אני רק רוצה לחזק את התביעה, את הדרישה הזו, שיואילו חברות הסלולר, אדוני יושב הראש, שבמסקנות של הוועדה, שהחברות, מכיוון שעל פי מה שנאמר כאן כולן פעלו כחוק, ואני נוטה להאמין להן, שיתנו למועצה המקומית בבית ג'אן, תוכנית של מיקום – כל אחד מהחברות – איפה יש לה אנטנות שהציבה בבית ג'אן.

חנא סוייד: גילוי נאות, לא?

מגלי והבה: שגם אולי יעבירו העתק למהנדס הוועדה.

ציון פיניאן: הערה ליועצת המשפטית.

מיכל גולדברג: החברות אמורות וחייבות בדיווח מלא למשרד להגנת הסביבה.

מיכל גולדברג: אני מקווה מאד שהמשרד להגנת הסביבה יודע בדיוק היכן כל אנטנה נמצאת, ולא רק זה, הם גם מחויבים בהעברת תוצאות של בדיקות קרינה למשרד להגנת הסביבה, ואת כל המידע הזה המשרד להגנת הסביבה מחויב לפרסם לציבור, מכוח חופש המידע ---

חנא סוייד: לציבור הרחב.

חנא סוייד: על אחת כמה וכמה לוועדת הפנים של הכנסת.

מיכל גולדברג: בוודאי, המידע הזה אמור להיות מפורסם לכלל הציבור.

מיכל גולדברג: אין ספק.

ליאור ורונה: ואנחנו עמדנו בכל המחויבויות.

ציון פיניאן: תודה.

ציון פיניאן: חבר הכנסת עמאר, בבקשה.

מיכל גולדברג: ולא רק על מידע מתחום האנט8נה, אלא גם על רמות הקרינה הנפלטות שם.

חמד עמאר: אדוני יושב הראש, אני חושב שחברות יודעות לנצל ומנצלים טוב מאד את המגזר הלא יהודי.

חמד עמאר: אני לא אגיד רק המגזר הדרוזי, כי בכל יישוב שאתה תיכנס עכשיו – יש לך קליטה מלאה.

חמד עמאר: ולך תבדוק אם יש לך אנטנה אחת מאושרת.

חמד עמאר: אני אומר לך, אין לך אנטנה אחת מאושרת.

חמד עמאר: או אפילו מתקני גישה אלחוטי.

חמד עמאר: זה נקרא מתקני גישה, כי הוא לא צריך, אפילו לא יידעו אף אחד.

חמד עמאר: אם יושבים כאן כל האחראים ברשות המקומית, גם הוועדה המחוזית ואומרים לא קיבלנו שום פנייה, הם צודקים ואני מצדיק אותם.

חמד עמאר: אז כל הנתונים שקיבלנו ממך הם לא נכונים.

חמד עמאר: יש לכם אישור לאנטנה אחת.

חמד עמאר: אפילו האישור שיש לכם לאנטנה אחת הוא של חברת פרטנר, מה שהבנתי, נכון?

מגלי והבה: כן.

חמד עמאר: ולא לבוא ולהתלבש עוד חברות אחרות.

חמד עמאר: אני לא יודע אם מבחינה חוקית אם מותר לחברות אחרות לבוא על אותה אנטנה.

מיכל גולדברג: לא, וודאי, כל חברה צריכה רישיון.

חמד עמאר: אז אנחנו מדברים כאן ממש על עבודה לא חוקית בכלל, כל ההתנהלות לא חוקית ואני מאד מופתע מהמשרד לאיכות הסביבה, המשרד שאמור לשמור על איכות הסביבה.

חמד עמאר: אני לא מבין איך משרד של איכות הסביבה לא ממן את כל הבדיקות של הקרינה.

חמד עמאר: מי שממן את הבדיקות של הקרינה הן החברות.

חמד עמאר: זה לא נשמע הגיוני בכלל.

חמד עמאר: זה לא יכול, אני כל הנתונים שאתה אמרת אני עושה עליהם איקס, אני לא יכול לקבל אותם, כי אתה לא ביצעת את הבדיקה.

חמד עמאר: אתה הסתמכת על מישהו ששילם לך את הכסף בשביל לבצע את הבדיקה.

חמד עמאר: אני חושב בנושא הזה אדוני יושב הראש, אנחנו חייבים לעשות סדר, וועדת הפנים צריכה לקחת את הנושא, ואני מבקש באמת לקיים דיון בנושא של משרד איכות הסביבה.

חמד עמאר: איך יכול להיות מצב שמשרד ממשלתי מסתמך על כסף של חברות פרטיות, לבדיקה האם זה תקני או לא תקני, ולתת אישור או לא לתת אישור.

חמד עמאר: אז זה כבר לא חוקי בכלל, גם הנושא הזה לא חוקי.

חמד עמאר: לכן אדוני יושב הראש, אני חושב שחבר הכנסת והבה העלה נושא בנקודה מאד מאד חשובה וקשורה מאד וקשה בכל המגזר, וזה ניצול של החברות את המגזר של המצב הקשה שנמצא במגזר.

חמד עמאר: באים, מציעים 1,000 דולר למישהו ואני לא רואה את ההרבה שמסרבים וגורמים להרבה הרבה אסונות ביישובים.

חמד עמאר: ולדוגמא בית ג'אן, 220 תושבים לחלות בסרטן בבית ג'אן, המקום הכי יפה בארץ, המקום שצריך להיות בו האוויר הכי נקי בארץ, הגבוה.

חמד עמאר: אז אנחנו צריכים לבוא ולבדוק את כל הנושאים האלה, ואם לבדוק – לא בכסף של החברות.

חמד עמאר: גם שלא יבדוק בכסף של החברות, שיבדוק בכסף של המדינה את הנושא הזה.

חמד עמאר: תודה רבה.

ציון פיניאן: תודה רבה לך.

ציון פיניאן: ראש המועצה, ולאחר מכן נסכם.

ביאן קבלאן: עכשיו רואים, אדוני יושב הראש, שיש חלק מהאישורים לחברות.

ביאן קבלאן: הם לא השלימו את התהליך כפי שהזכירה היועצת המשפטית.

ביאן קבלאן: ניצול אתר מאושר על ידי כל החברות, כל הגורמים, זה הפך להיות כלי רצח לשכונה שלמה.

ביאן קבלאן: עכשיו, עורך הבדיקה, הזכיר את זה חבר הכנסת חמד עמאר, לא יכול להיות כפי שהדגשת כאן, שהחתול שומר על השמנת.

ביאן קבלאן: אני מבקש שהוועדה תורה לחברות להוציא את האנטנות באופן מיידי, ואם הם ירצו שיפעלו בהתאם לנהלים ולחוק.

ציון פיניאן: אוקי, תודה רבה.

חנא סוייד: אדוני יושב הראש, רק בשביל לסבר את האוזן אני אגיד שהבדיקה על פי חוק, החברות שמתבקשות לבצע את הבדיקה, אני חושב שיש מקום כאן ליזמה לשנות את החוק.

חנא סוייד: שדווקא הבדיקה, לגבי האימפקט, לגבי האפקט של האנטנות לא יתבקש מהחברה, אלא שהמשרד לאיכות הסביבה יצטרך לעשות את הדבר הזה ולא החברות, כי החברות יש להן את הכסף ולהשיג בדיקה שתוצאותיה ידועות או מתוכננות לפי מה שהן רוצות, אפשר להשיג עם כסף.

חנא סוייד: אז לכן אני חושב שמן הראוי לשנות את הדרישה הזאת, שהחברות לא תהיינה אחראיות לזה.

חנא סוייד: ואני חוזר על הבקשה שלי, שבהנחה שהחברות על פי שנאמר כאן בוועדה, פעלו בתום לב ועל פי חוק, שיואילו לספק לוועדה תכנית של פרישה של האנטנות שלהן, אחר כך אפשר לפעול.

חנא סוייד: מה שחוקי – משאירים.

חנא סוייד: מה שלא חוקי – אנחנו מבקשים מהם להוציא, ושלא ישקרו כמובן.

ציון פיניאן: אנחנו נתייחס לזה, וודאי.

ציון פיניאן: מגלי, בבקשה.

מגלי והבה: אדוני יושב הראש אני שמח בעצם ועצוב באותה מידה.

מגלי והבה: עצוב שכל כך האנשים סובלים במשך התקופה הזאת מדבר שהוא, הוכחנו פה שהוא לא חוקי והוא קיים.

מגלי והבה: לא חוקי תרתי משמע.

מגלי והבה: כשאני שומע את מהנדס הוועדה וראש המועצה ומהנדס המועצה ואיך אתם התנהלתם במשך התקופה הזאת, זה מוכיח שכל המחאה של תושבי בית ג'אן צודקת, ואני עכשיו רואה את עצמי לא רק מחויב למחאה שלהם, אני מחויב לוודא שהחוק יתבצע וייעשה.

מגלי והבה: צר לי שאיכות הסביבה, שאמורה לשמור על כולנו מתוצאות כאלה, לא עושים את המשימה שלהם, לא עושים את המוטל עליהם, ושמענו את היועצת המשפטית של הוועדה, וזה דבר שאנחנו גם נפנה לשר לאיכות הסביבה, לא יכול להימשך בצורה כזאת.

מגלי והבה: הנקודה השנייה שאני פה, אדוני יושב הראש ואני אומר את זה לחברים שנמצאים פה, ונמצא נציג בכיר של משטרת ישראל.

מגלי והבה: הוכח לך היום, על פניו, שאתם מנסים לאכוף את החוק, אבל אוכפים אותו חד צדדית על אותם צעירים שאתם מנסים כרגע, אתה אומר שאתה מחייב אותי עכשיו ללכת להגיש תלונה במשטרה על אותן חברות מפירות את החוק, ואני אעשה את זה.

מגלי והבה: אני כנציג ציבור, אני הולך להגיש תלונה, לבחון את מה שאתה טוען – האם המשטרה שומרת על החוק בהתאם להנחיות שקבע אותן החוק והקריאה אותן, חלקן, היועצת המשפטית.

מגלי והבה: בשני המקרים אנחנו מבקשים ממך, לאחר ששמעת, תעביר את הרושם הזה למקבלי ההחלטות במשטרה ולעזוב את הצעירים האלה כי המחאה שלהם היא צודקת, ואנחנו נמשיך ביחד לפעול על מנת או שנוציא במיידית את כל האנטנות האלה, או שנאשר – רק בהתאם לחוק.

מגלי והבה: אני לא רואה דרך אחרת ואני מבטיח לכם, לפרוטוקול גם, שאני האזרח שהולך, תושב בית ג'אן, שהולך להגיש למשטרה תלונה, רשמית, במשטרה, נגד החברות הסלולאריות.

ציון פיניאן: תודה.

ליאור ורונה: מותר להציע הצעה?

ציון פיניאן: לא, לא.

ליאור ורונה: חבל, זו הצעה פרקטית.

ציון פיניאן: לא, לא, לא.

ליאור ורונה: אלא אם כן האמירה פה היא צריכה להיות רק בשביל למצוא, אני מוכן לתת הצעה פרקטית שאולי תעזור למועצה, אם אדוני יסכים לתת לי זכות דיבור של דקה.

ליאור ורונה: 20 שניות אני צריך.

ליאור ורונה: אני יכול אדוני?

ציון פיניאן: לא.

ציון פיניאן: אוקי, אני מסכם.

ציון פיניאן: ראשית, אני מאמץ את ההצעה של חברי הכנסת לעשות שינוי חקיקה בנושא של החברות שמזמינות, משלמות עבור הבדיקה.

ציון פיניאן: אני מציע ששלושתנו כחברי כנסת שנמצאים פה, ננסח שינוי לחוק ----

מגלי והבה: ארבעה אנחנו.

ציון פיניאן: סליחה, ארבעה.

ציון פיניאן: לא סתם אני צריך להסתכל ימינה ולא הסתכלתי ימינה.

ציון פיניאן: סליחה, ארבעה חברי כנסת.

ציון פיניאן: אני מציע שנגיש את זה בשמנו, ואגב יש פה אופוזיציה, יש פה קואליציה, הכל זה בעזרת השם, ונשכנע גם את השר שהחברות לא יממנו את הבדיקה ואני רואה שגם בנושא הזה מבקר המדינה התייחס לנושא הזה.

ציון פיניאן: הוא התייחס לנושא הזה שלא ייתכן מצב שהבדיקה תיעשה במימון החברות, כי מי שמזמין הוא גם מאמין למה שהוא מזמין.

ציון פיניאן: עכשיו, שתיים, יש להעביר למועצה המקומית את המיקום של כל אנטנה וכל מתקן ומתקן וגם את רמת הקרינה באותו מתקן.

ציון פיניאן: ושתיים, יש לערוך במיוחד בדיקה מקיפה בכל נושא בהר הארי, שאני מבין שזאת האנטנה שהכי רצחנית.

ציון פיניאן: שלוש, לבדוק את החוקיות של ההעברה של ייעוד של אנטנה סלולארית לתחנת ממסר.

ציון פיניאן: לבדוק את כל החוקיות בנושא הזה.

ציון פיניאן: ולבסוף, ועדת הפנים תקיים דיון בעוד כשלושה חודשים לבדוק מה נעשה ומה לא נעשה, ואני מציע שלקראת הבדיקה הזאת שגם- וגם את הנושא הזה להכין גם מה אתם עושים ומה לא עושים בנושא הבעלים של התחנות, לחברות הסלולאריות.

ציון פיניאן: אני מציע לאיכות הסביבה לבדוק את הנושא הזה, כי אתם פשוט גיליתם חוסר בהרבה שאלות ופשוט אתם ממשיכים כרגיל בנושא הזה, ואני לא רוצה להגיד מה קורה בטבריה, כי התחנה היא לא מבחינה בין מגזר לבין יהודים.

ציון פיניאן: היא מכה בכולם ביחד.

ציון פיניאן: אז לכן בנושא הזה, גם בטבריה יש את הדברים האלה, אני כטברייני מדבר.

ציון פיניאן: ולבסוף, אני מבקש שהמשטרה תבדוק את עצמה בנושא הזה, כי פה הועלו טענות חמורות.

ציון פיניאן: אני אישית אוהד את המשטרה, במיוחד את מחוז הצפון שעושה עבודת קודש, אני יכולה להעיד.

מגלי והבה: כולנו אוהבים.

ציון פיניאן: ואנחנו כולנו אוהבים, אתם עושים עבודת קודש, במיוחד בצפון ושם הבעיות הן פי כמה וכמה מכל האזורים בארץ, וישר כוח גם, תעביר את תודתנו למפקד המחוז מכולם.

ציון פיניאן: ואני מציע, אני מבקש פה בשם כל החברים פה, תבדקו את הנושא.

ציון פיניאן: ממש לבדוק את הנושא, כי אם אתם תבדקו את הנושא ותגיעו למסקנות, הרבה דברים פה ייפתרו.

ציון פיניאן: הרבה דברים ייפתרו.

ציון פיניאן: אז תודה רבה לכולם.

ציון פיניאן: תודה לאדוני מגלי, ולכל החברים שהשתתפו.

ציון פיניאן: הישיבה סגורה.

ציון פיניאן: תודה.